Uhliarik, Ivan, minister zdravotníctva SR (2011-06-30):
Ďakujem. Zásadne odmietam tvrdenia, že po optimalizácii siete nemocníc sa zhorší poskytovanie zdravotnej starostlivosti či už pre geriatrických alebo pre akýchkoľvek iných pacientov. Konkrétne geriatrickú starostlivosť totiž považujeme za rovnako dôležitú ako iné segmenty, preto neredukujeme objem finančných prostriedkov. A to je dôležité si uvedomiť, že neredukujeme objem finančných prostriedkov tam, ktoré sú určené na liečbu či už geriatrických alebo iných pacientov. Pri zmenách, ktoré sa týkajú počtu lôžok na konkrétnych oddeleniach, zodpovedne sme zvažovali potreby pacientov so zreteľom na zachovanie dostupnosti a kvality zdravotnej starostlivosti. Nezazmluvnenie niektorých oddelení, konkrétne sa pýtate, pán poslanec, v Banskej Bystrici alebo v Bratislave, síce v Banskej Bystrici sme navrhli redukciu geriatrického oddelenia, ale zároveň sme posilnili geriatrické oddelenie vo Zvolene a reprofilizovali sme časť lôžok v Banskej Bystrici, ktoré budú slúžiť chronickým a starším pacientom. Súčasťou optimalizácie siete lôžkových zariadení je aj návrh na vznik nových geriatrických zariadení, čo zjavne ste si nevšimli, pretože po reprofilizácii sme navrhli vznik napríklad takéhoto oddelenia v Trnave, pretože tento kraj nemá podobné zdravotnícke zariadenie. Všeobecná zdravotná poisťovňa pristúpila k zmenám aj v prípadoch, keď napríklad niektoré geriatrické oddelenia boli využité na menej ako 50 percent, a pacientov z týchto oddelení je možné hospitalizovať na príbuzných oddeleniach v rámci nemocnice, kde dostanú adekvátnu zdravotnú starostlivosť, napríklad na internom oddelení. Z revíznych kontrol Všeobecnej zdravotnej poisťovne tiež vyplynulo, že viaceré oddelenia nespĺňali personálne kritériá, čo je v súčasnosti v rozpore s platnou legislatívou. Uvedomujeme si, že starí a chorí ľudia potrebujú komplexnú starostlivosť a prioritnou úlohou ako zdravotnej poisťovne, tak ministerstva zdravotníctva je zabezpečovať túto časť zdravotnej starostlivosti o starých ľudí. Sociálna starostlivosť ale je v kompetencii prác ministerstva práce, sociálnych vecí a rodiny. V tejto súvislosti by som rád pripomenul, že snaha ministerstva zdravotníctva a Všeobecnej zdravotnej poisťovne v tomto smere vôbec nie je niečím novým. Opoziční poslanci si možno spomenú, že s myšlienkou potreby masívnej reštrukturalizácie lôžok prišiel aj jeden z predchádzajúcich ministrov za stranu SMER, pán Ivan Valentovič, a to v roku 2007. Budem citovať správu, ktorú napísal pán bývalý minister Valentovič dňa 23. mája 2007, citujem: „Z analýzy uskutočnenej pracovnou skupinou ministerstva zdravotníctva vyplynula potreba optimalizácie siete poskytovateľov cestou reprofilizácie až 6 193 lôžok. V tejto súvislosti si dovoľujem pripomenúť, že naše reprofilizačné aktivity smerujú k optimalizácii cca 3 300 lôžok, čiže zhruba polovicu pôvodného zamýšľaného množstva. Časť lôžok, ktoré sú v analýze označované ako chronické, čiže súvisí to aj s vašou otázkou, pán poslanec Raši, supluje vo veľkej miere sociálne lôžka. Ministerstvo zdravotníctva je presvedčené, že zníženie počtu nadbytočných lôžok musí smerovať k reprofilizácii celých lôžkových častí nemocníc.“ Toľko citácia správy pána ministra, bývalého, Valentoviča z dňa 23. mája 2007. Ďakujem pekne za pozornosť.